Hvis folket ikke kan komme til kvantefysikken, så må kvantefysikken jo komme til folket. Det er lige netop, hvad tre fysikere fra Syddansk Universitets (SDU) har tænkt sig at gøre, når de til august søsætter programmet ”Kvantebanditter.”

»Vi skal ud til samfundet og fortælle om fysikken på en måde, så alle kan forstå,« siger Francesco Sannino, den sammen med Claudio Pica og Thomas Aaby Ryttov er de tre fysik-disciple bag SDU projektet.

Med parolen ‘It’s ok to be smart’ vil de tre fysikere præsentere fysikkens vidunderligheder på cafeer, biblioteker og andre steder i byen, hvor mennesker kommer og går.

»Kvanteuniverset skal ikke bare være noget, der er forbeholdt forskere og videnskabsfolk. Det skal ud til alle, jo tidligere jo bedre,« siger Francesco Sannino.

For meget åndelig fastfood

Francesco Sannino mener, at der er alt for mange talentshows og ’åndelig fastfood’ som X-Factor i samfundet og alt for lidt ’french cuisine’. Det håber han, at projektet med kvantebanditterne kan rette lidt op på.

»Det er vores pligt at bidrage med den viden, vi har,« siger han.

Og for at det skal lykkes, må forskerne forlade deres comfort zone på universitetet og tage på landevejen med deres viden, mener Claudio Pica.

»Hvis vi vil have folk til at forstå, hvad det helt konkret er for resultater, verden har fået fra grundforskningen, er det nødvendigt at tage ud og fortælle om det,« siger han.

Sci-fi og spil skal få budskabet ud

Kvantebanditterne vil gerne ud til hele landet med deres foredrag og møder. Men i første omgang fokuserer de tre fysikere på at få spredt budskabet til grundskoler og gymnasier.

Små kvantebanditter i alderen 4-15 år skal fanges med korte film og spil om solsystemet og universet. De små film og spil skal give forståelse for begreber som energi, tid og rum, atomer og partikler.

De større kvantebanditter skal lære om kvantefysikkens nøglebegreber gennem Hollywoods mix af virkelighed og eventyr. Med afsæt i film som Interstellar, The Imitation Game, The Martian skal de unge stifte bekendtskab med fysikkens dybe begreber, når fakta og fiktion skilles fra hinanden.

Nettet samler alt om kvantebanditterne

Samtidig med at forskerne rejser ud i byen, bliver der etableret en åben formidlingsportal på nettet, hvor alt materiale fra ”Kvantebanditter” gøres tilgængeligt.

Tanken med portalen er, at alle der har lyst kan boltre sig i de små film, spil og andet materiale, der på en letforståelig og underholdende måde skal forklarer nøglebegreber og grundkoncepter i kvanteuniverset, som for eksempel hvad en elementarpartikel er?

»Tænk bare på alle de ting, som vi tager for givet, og som er udsprunget af fysikken. Røntgenstråler, CT-scanning, lyslederkabler, dynamoen, dampmaskinen, digitalkameraets billedsensor, GPS’en,« siger Thomas Aaby Ryttov

Både for elever og lærere

For de tre Kvantebanditter er det vigtigt at få åbnet de unges øjne for, at den teknologiske udvikling i høj grad skyldes den grundforskningen, som fysikere laver.

»Vi skal ramme de unge. Kan vi tænde noget hos dem, kan det have en enorm effekt både for den enkelte elev og på sigt for os alle sammen,« forklarer Francesco Sannino

De tre fysikere håber også, at programmet kan give noget til lærerne, som kan motivere og inspirere dem i deres arbejde med at undervise børn og unge.

Kvantebanditter er støttet med fire millioner kroner af A.P. Møller og Hustru Chastine Mc-Kinney Møllers Fond til almene Formaal.